Okresná prokuratúra Revúca 
SNP 1370/1A, 050 01 Revúca 	

Sp. zn. : 2 Pv 254/14/6608	Revúca, 12.11.2014
EEČ : 2-48-69-2014

U Z N E S E N I E

Trestná vec:	obvinená XXXXX 
Zločin:	Vydieranie podľa § 189 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Revúca
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
za vyššie uvedený zločin, ktorého sa mala dopustiť na tom skutkovom základe, že dňa 01. septembra 2014 v čase okolo 17.00 h v obci XXXXX, okres Revúca, na spoločnom dvore rodinných domov súpisného čísla 92, ktorého majiteľkou je XXXXX, nar. XXXXX, trvale bytom XXXXX, okres Revúca a súpisného čísla 93, ktorého majiteľkou je XXXXX, nar. XXXXX trvale bytom XXXXX XXXXX XXXXX XXXXX hrozbou násilia nútila XXXXX, aby na polícii dňa 02.09.2014 v trestnej veci obvineného XXXXX, nar. XXXXX trvale bytom XXXXX, okres Revúca, toho času v Psychiatrickej liečebni XXXXX v XXXXX okres XXXXX ktorý bol povereným príslušníkom Obvodného oddelenia PZ v Revúcej pod číslom XXXXX stíhaný za prečin nebezpečného vyhrážania podľa § 360 ods. 1, ods. 2 písm. a) Trestného zákona a prečin výtržníctva podľa § 364 ods. 1 písm. a), ods. 2 písm. b) Trestného zákona a ktoré trestné stíhanie bolo zastavené podľa § 215 ods. 1 písm. e) Trestného poriadku uznesením prokurátora Okresnej prokuratúry Revúca sp.zn. XXXXX XXXXX zo dňa 25.07.2014, právoplatným dňa 19.08.2014 s poukazom na uznesenie prokurátora Krajskej prokuratúry v Banskej Bystrici sp.zn. XXXXX XXXXX XXXXX zo dňa 19.08.2014, uviedla, že všetci klamali a ak tak neurobí, všetkých vyreže a porozbíja XXXXX okná na dome, čím u XXXXX vzbudila dôvodnú obavu, že svoju hrozbu uskutoční, 

lebo obvinená nebola v čase činu pre nepríčetnosť trestne zodpovedná.

Odôvodnenie:
Uznesením vyšetrovateľa Okresného riaditeľstva PZ v Revúcej, odboru kriminálnej polície Revúca, sp. zn. XXXXX  zo dňa 02. 09. 2014 bolo podľa § 206 ods. 1 Trestného poriadku vznesené obvinenie XXXXX za zločin vydierania podľa § 189 ods. 1 Trestného zákona, ktorého sa mala dopustiť na tom skutkovom základe, ako je to uvedené vo výrokovej časti tohto uznesenia.

Dňa 03.11.2014 vyšetrovateľ Okresného riaditeľstva PZ v Revúcej, odboru kriminálnej polície Revúca, predložil Okresnej prokuratúre Revúca vyšetrovací spis, ktorý obsahuje aj vypracovaný znalecký posudok dvoch znalcov z odboru zdravotníctvo a farmácia, odvetvie psychiatria za účelom vyšetrenia duševného stavu obvinenej XXXXX. Zo záverov znaleckého posudku vypracovaného znalcami vyplýva, že obvinená v čase spáchania trestného činu nechápala zmysel trestného konania a to v plnej miere, nemohla svoje konanie ovládať a nevedela rozpoznať nebezpečnosť a protiprávnosť svojho konania. Znalci ohľadne pobytu obvinenej na slobode uviedli, že jej pobyt na slobode je zo psychiatrického hľadiska potencionálne nebezpečný a nevylučujú možnosť ďalšej slovnej, či fyzickej agresie. 

Preskúmaním vyšetrovacieho spisu vzťahujúceho sa k označenej trestnej veci som zistil, že v tejto trestnej veci sú splnené podmienky na zastavenie trestného stíhania obvinenej XXXXX podľa § 215 ods. 1 písm. e) Trestného poriadku.  

Opatrením sudcu pre prípravné konanie Okresného súdu Revúca sp.zn. XXXXX XXXXX zo dňa 02.09.2014 bol obvinenej XXXXX ustanovený obhajca XXXXX, AK XXXXX XXXXX XXXXX XXXXX z dôvodov uvedených v § 37 ods. 2 Trestného poriadku. Toto opatrenie sudcu pre prípravné konanie bolo vydané na základe žiadosti vyšetrovateľa Okresného riaditeľstva PZ v Revúcej, odboru kriminálnej polície Revúca o ustanovenie obhajcu obvinenej XXXXX, v ktorej je uvedené, že obvinená podľa lekárskych správ je od roku 1991 liečená na psychiatrii pre alkoholickú halucinatórne-paranoidnú psychózu a táto skutočnosť zakladá u vyšetrovateľa PZ pochybnosť o tom, či obvinená je spôsobilá náležite sa obhajovať. 
 
Vyšetrovateľ Okresného riaditeľstva PZ v Revúcej, odbor kriminálnej polície Revúca, predložil sudcovi pre prípravné konanie Okresného súdu Revúca návrh na vydanie príkazu na vyšetrenie duševného stavu obvinenej XXXXX podľa § 148 ods. 2 Trestného poriadku, ktorému sudca pre prípravné konanie Okresného súdu Revúca vyhovel a dňa 10.09.2014 vydal príkaz na vyšetrenie duševného stavu obvinenej XXXXX dvoma znalcami z odboru psychiatrie pod sp.zn. XXXXX XXXXX 

Zo záverov znaleckého posudku vypracovaného znalcami z odboru zdravotníctvo a farmácia odvetvie psychiatria vyplýva, že obvinená XXXXX v čase spáchania trestného činu a v súčasnosti trpí duševnou chorobou - Poruchou s bludmi (Perzekučnou paranoiou) charakterizovanou rozvojom jedného bludu, alebo súborom príbuzných bludov, hlavne perzekučných (prenasledovanie, ubližovanie), alebo hypochodrických, kverulantských či emulačných. Pre poruchu s bludmi, ktorou obvinená trpí, sú príznačné hlavne bludy paranoidné (vzťahovačné) a perzekučné (ubližovanie a prenasledovanie). Obvinená má tiež problémy s prispôsobením sa okoliu, je emočne aj afektívne labilná, so sklonom k odmietavým postojom, pričom má tendenciu prispôsobovať realitu svojim potrebám. V interpersonálnych vzťahoch býva v dôsledku bludných predstáv konfliktogénna, má sklon k presadzovaniu svojich vlastných záujmov a tendenciu vyhýbať sa zodpovednosti za svoje skutky. Od roku 1991 je obvinená tiež v dispenzárnej starostlivosti psychiatra pre diagnózu úzkostne depresívna porucha a špecifické fóbie. Obvinená v čase spáchania trestného činu nechápala zmysel trestného konania v plnej miere, v čase spáchania trestného činu nemohla svoje konanie ovládať a nevedela rozpoznať nebezpečnosť a protiprávnosť svojho konania. Jej ovládacie aj rozpoznávacie schopnosti boli v čase spáchania trestného činu v dôsledku jej duševnej choroby vymiznuté. Vzhľadom k vyššie uvedenej duševnej chorobe Perzekučnej paranoi, ktorou obvinená trpí, znalci u obvinenej doporučujú súdom uložiť ochrannú psychiatrickú liečbu ústavnou formou. Znalci tiež konštatujú, že pobyt obvinenej XXXXX na slobode je zo psychiatrického hľadiska potenciálne nebezpečný, nevylučujú možnosť ďalšej slovnej či fyzickej agresie (s rozšírením okruhu pre ňu podozrivých osôb). Znalci pri vypracovaní znaleckého posudku vychádzali zo zdravotnej dokumentácie obvinenej, zo spisového materiálu vzťahujúceho sa k označenej trestnej veci a z vlastného psychiatrického vyšetrenia.

Obvinená XXXXX v prípravnom konaní uviedla, že býva v obci XXXXX, okres Revúca a oproti nej cez spoločný dvor býva suseda XXXXX. Od roku 1984 obvinená trpí viacerými duševnými poruchami a na základe jej zlého duševného stavu bola invalidizovaná. Vzhľadom na vyššie uvedené nie je si obvinená vedomá, že by sa niekomu vyhrážala a ani nikoho nezastrašovala žiadnym fyzickým násilím. Trpí fóbiou z nožov a preto sa nemohla nikomu vyhrážať zarezaním. Spomína si, že išla k susede XXXXX navrhnúť dohodu, že ak suseda XXXXX povie na polícii pravdu vo veci jej syna a jej druha XXXXX tak jej neporozbíja okná na dome a to obvinená nepovažuje za vydieranie. V závere svojho výsluchu obvinená žiadala, aby podľa možností bola okamžite prevezená do psychiatrickej liečebne, pretože jej duševný stav je dekompenzovaný na ultimo - je na dne. 

Poškodená XXXXX uviedla, že dňa 01. septembra 2014 v čase okolo 17.00 hod. počula, ako niekto vonku pred jej domom kričí "XXXXX, XXXXX". Následne poškodená po otvorení dvier vedúcich do jej domu zistila, že pri nich stojí obvinená XXXXX, ktorá poškodenej XXXXX povedala, že jej dáva ultimátum, že ak zajtra pred policajtami nepovie, že všetci na jej syna klamali a preto bol vzatý na psychiatriu, porozbíja okná na jej dome a vyreže celú jej rodinu. Poškodená na tieto vyhrážky nereagovala a vošla späť do svojho domu. Asi po 15 minútach poškodená XXXXX vyšla von aj so svojim bratom pofajčiť si, lebo bola nervózna a rozrušená z prechádzajúcej udalosti. Keď ju pred domom uvidela obvinená XXXXX, začala znovu po nej kričať, že ich všetkých vyreže, porozbíja okná a následne poškodenej nadávala. Na to poškodená z odôvodnenej obavy, že obvinená svoje vyhrážky uskutoční, telefonicky kontaktovala políciu. Poškodená XXXXX ďalej uviedla, že z obvinenej má strach, že svoje vyhrážky naozaj uskutoční, lebo v minulosti na ňu kričala, že jej policajti zobrali nože, ale ona si už nakúpila druhé a s nimi nás vyreže a popichá, keď to nebudú čakať. Poškodená sa bojí sama chodiť po spoločnom dvore, či už cez deň alebo v noci. Tiež sa bojí o svoje deti, nemôže ich nechať doma samé, lebo zo strany obvinenej sa jej útoky stupňujú. Poškodená uviedla, že v minulosti počas viacerých rozhovorov jej suseda obvinená XXXXX povedala o svojich zdravotných problémoch, okrem iného aj o tom, že bola na psychiatrii a trpí rôznymi paranoiami a fóbiami. 

XXXXX v čase spáchania skutku bol na návšteve u svojej sestry poškodenej XXXXX. Podrobne opísal priebeh skutku, pričom si všimol na poškodenej, že táto bola po udalosti s obvinenou rozrušená, nevedela čo má robiť a povedala mu, že obvinená sa jej ešte takto nikdy nevyhrážala. V procesnom postavení svedkov boli vypočutí XXXXX a XXXXX. V prípravnom konaní bol tiež vypočutý na zápisnicu o výsluchu osoby mladšej ako 14 rokov XXXXX, syn poškodenej XXXXX.  

	Vyšetrovací spis ďalej obsahuje zápisnicu o obhliadke miesta činu s fotodokumentáciou, vyšetrovací spis Obvodného oddelenia PZ Revúca sp.zn. XXXXX vzťahujúci sa k trestnému stíhaniu obvineného XXXXX, syna obvinenej XXXXX, lekárske správy na obvinenú, z ktorých vyplýva, že obvinená XXXXX je od roku 1991 liečená na psychiatrii pre alkoholickú halucinatórne-paranoidnú psychózu, od 03.03.1994 je plne invalidná pre závislosti na alkohole a fobicko-úzkostnú poruchu s depresiami, je veľmi agresívna, vulgárne vystupuje voči okoliu a v konečnom dôsledku je nebezpečná pre svoje okolie. Z odpisu registra trestov a výpisu z Ústrednej evidencie priestupkov MV SR je zrejmé, že obvinená XXXXX doposiaľ nebola súdne trestaná a ani postihnutá v priestupkovom konaní. 

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak trestný zákon neustanovuje inak.

Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Zo záverov znaleckého psychiatrického posudku jednoznačne vyplýva, že obvinená XXXXX v čase spáchania trestného činu a v súčasnosti trpí duševnou chorobou Poruchou s bludmi (Perzekučnou paranoiou). Táto duševná choroba spôsobila, že u obvinenej boli v čase spáchania trestného činu jej ovládacie a rozpoznávacie schopnosti vymiznuté, nevedela svoje konanie ovládať a nevedela rozpoznať nebezpečnosť a protiprávnosť svojho konania. Z vyššie uvedeného vyplýva, že obvinená XXXXX v čase spáchania trestného činu nebola z dôvodu nepríčetnosti trestne zodpovedná a preto bolo potrebné podľa § 215 ods. 1 písm. e) Trestného poriadku trestné stíhanie vedené proti nej zastaviť. 

Týmto rozhodnutím nie je dotknuté právo poškodeného na uplatnenie nároku na náhradu škody v občianskom súdnom konaní. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ján Balang
prokurátor